Seura-lehden mukaan ulkomaankauppaministeri Lenita Toivakan (kok) perheen veroparatiisijärjestely on edelleen voimassa. Ministeri on antanut ymmärtää, että järjestely on ollut mennyttä, toteutumatonta historiaa.

Seura-lehti on tutkinut Lenita Toivakan perheen liiketoimien yhteyksiä Belgiaan rekisteröityyn Vacca-Invest -nimiseen yhtiöön. JOHN PALMÉN

Seura-lehti on tutkinut ministerin Toivakan perheen liiketoimien yhteyksiä Belgiaan rekisteröityyn Vacca-Invest -nimiseen yhtiöön. Kyseisen belgialaisyhtiön omistajia ovat ministeri ja puolisonsa Jukka Toivakka, sekä heidän lapsensa ja Jukka Toivakan veli perheineen.

Vacca-Invest puolestaan omistaa kokonaan K5 Kiinteistökehitys -nimisen suomalaisyhtiön. Tämä K5 -yhtiö omistaa enemmistön Jamankulma-nimisestä kiinteistöosakeyhtiöstä Mikkelissä. Jamankulma on Seuran mukaan yhtä kuin kauppakeskus Akselin torin puoleinen kulma Mikkelissä.

Ainoa Seuran löytämä selitys tälle Belgian kautta ketjutetulle omistukselle on, että kauppakeskuksen siivua myytäessä ei myyntivoitosta perittäisi veroa, koska myyjänä olisi belgialainen yhtiö. Jos belgialaisyhtiö sitten maksaisi suomalaisille omistajilleen osinkoa, ei niitäkään EU-lainsäädännön mukaan verotettaisi.

Ministeri Toivakka on julkisuudessa korostanut, että belgialaisyhtiö perustettiin tilanteessa, jossa oli suunnitelmia kauppakeskuksen myynnistä ulkomaiselle ostajalle.

- Tämä kauppa ei kuitenkaan koskaan toteutunut ja tämä yhtiö ei ollut minkään näköisessä aktiivisessa toiminnassa missään vaiheessa, ministeri Toivakka sanoi MTV:n Huomenta Suomessa reilu kuukausi takaperin.

Seuran mukaan Toivakoiden järjestely on tosiasiassa edelleen voimassa ja luo veroetuja heti, kun yhtiö joskus myydään. Belgian verolakien mukaan yli kaksi vuotta omistettujen osakkeiden myyntivoitto on verovapaata tuloa.

Lehden artikkelissa kerrotaan lisäksi muun muassa, että on lainvastaista, että K5 Kiinteistökehityksen kaupparekisteriin rekisteröidyssä tilinpäätöksessä ei kerrota, että sen emoyhtiö on belgialainen Vacca-Invest.

Lähde: Seura